ສະຫະລັດ ຕຽມນຳສົ່ງ ພວກນັກໂທດ ອອກຈາກ ອ່າວ Guantanamo ຂອງຄິວບາ ຕື່ມອີກ
ການຍົກຍ້າຍນັກ​ໂທດ​ຜູ້ທຳອິດ ອາດມີຂຶ້ນ ພາຍໃນບໍ່ເທົ່າໃດມື້ ຂ້າງໜ້ານີ້ ​ແລະ​ສ່ວນ​ທີ່ເຫລືອ ຈະມີຂຶ້ນໃນລະ ຫວ່າງ ສອງສາມສັບປະດາ ທີ່ຈະມາເຖິງນີ້.
ບັນດາເຈົ້າໜ້າທີ່ ທະຫານສະຫະລັດ ໄດ້ແຈ້ງໃຫ້ ລັດຖະສະພາ ຊາບວ່າ ພວກເຂົາເຈົ້າວາງແຜນ ທີ່ຈະຍົກຍ້າຍ ພວກນັກໂທດ ຫຼາຍກວ່າສິບຄົນ ຈາກສະຖານທີ່ຄຸມຂັງພວກກໍ່ການຮ້າຍ ຢູ່ທີ່ ຖານທັບເຮືອ ໃນອ່າວ Guantanamo ຂອງຄິວບາ ບັນດາເຈົ້າໜ້າທີ່ດັ່ງກ່າວ ທີ່ໂອ້ລົມກັບອົງການຂ່າວຕ່າງໆ ໂດຍ ທີ່ບໍ່ປະສົງອອກຊື່ ກ່າວວ່າ ຢ່າງນ້ອຍ ມີສອງປະເທດ ໄດ້ຕົກລົງ ທີ່ຈະຮັບເອົາພວກທີ່ຖືກຄຸມຂັງເຫຼົ່ານັ້ນ ຜູ້ຖືກຄຸມຂັງຄົນນຶ່ງ ມີກຳ ນົດທີ່ຈະຖືກສົ່ງໄປ ແມ່ນ ທ້າວ Tariq Ba Odah ອາຍຸ 37 ປີ ເປັນຊາວເຢເມັນ ຜູ້ທີ່ໄດ້ຖືກບັງຄັບໃຫ້ກິນອາຫານທຸກມື້ ນັບຕັ້ງແຕ່ ໄດ້ເລີ້ມຕົ້ນການ ປະທ້ວງ ບໍ່ຍອມກິນເຂົ້າ ເມື່ອປີ 2007 ຕອນນີ້ ລາວມີນ້ຳໜັກ ພຽງ 33 ກິໂລ ຊຶ່ງຜູ້ກ່ຽວ ໄດ້ສູນເສຍ ນ້ຳໜັກປະມານເຄິ່ງນຶ່ງ ຂອງນ້ຳໜັກດັ່ງເດີມຂອງລາວ ທ້າວ Ba Odah ແມ່ນນຶ່ງ ໃນຈຳນວນພວກນັກໂທດ 91 ຄົນ ທີ່ຍັງຖືກຄຸມຂັງ ຢູ່ທີ່ Guantanamo ຊຶ່ງໄດ້ຖືກເປີດຂຶ້ນ ໃນສະໄໝການປົກຄອງ ຂອງອະດີດປະທານາທິບໍດີ George W Bush ເພື່ອຄຸມຂັງ ຜູ້ຕ້ອງສົງໄສກໍ່ການຮ້າຍ ທີ່ຖືກຈັບໄດ້ ໃນປາງສົງຄາມ ຕໍ່ຕ້ານການກໍ່ການຮ້າຍ ທີ່ນຳພາໂດຍສະຫະລັດ ໃນອັຟການິສຖານ ປະມານ 37 ຄົນ ຈາກພວກທີ່ຖືກຄຸມຂັງເຫຼົ່ານັ້ນ ໄດ້ຮັບການອະນຸມັດ ໃຫ້ໄປຕັ້ງຖິ່ນຖ່ານໃໝ່ ໃນປະເທດ ທີສາມ ທີ່ລວມທັງ ທ້າວ Ba Odah ພ້ອມ ການຍົກຍ້າຍນັກໂທດຜູ້ທຳອິດ ອາດມີຂຶ້ນ ພາຍໃນບໍ່ເທົ່າໃດມື້ຂ້າງໜ້ານີ້ ແລະສ່ວນທີ່ເຫລືອ ຈະມີຂຶ້ນ ໃນລະຫວ່າງ ສອງສາມສັບປະດາ ທີ່ຈະມາເຖິງນີ້